b'\n_START_ARTICLE_\nTyphoon-klassen\n_START_SECTION_\nBeskrivelse\n_START_PARAGRAPH_\nForuden deres missilsiloer er Typhoon-klassen udstyret med seks torpedor\xc3\xb8r hvoraf de fire er designet til at kunne affyre RPK-2 (SS-N-15) missiler eller Type 53 torpedoer mens de sidste to er designet til at kunne affyre enten RPK-7 (SS-N-16) missiler, Type 65 torpedoer eller miner. En ub\xc3\xa5d af Typhoon-klassen kan forblive neddykket i op til seks m\xc3\xa5neder eller mere hvis det er n\xc3\xb8dvendigt (eksempelvis i tilf\xc3\xa6lde af atomkrig). Det prim\xc3\xa6re v\xc3\xa5bensystem best\xc3\xa5r af 20 R-39 (NATO: SS-N-20) ballistiske missiler (SLBM) der hver kan medbringe op til 10 MIRV kernev\xc3\xa5ben hver._NEWLINE_Typhoon-klassen er udstyret med adskillige trykskrog, hvilket komplicerer klassens indre design samt noget bredere end normale ub\xc3\xa5de. Klassens formskrog d\xc3\xa6kker over trykskroget fra to ub\xc3\xa5de af Delta-klassen placeret ved siden af hinanden samt yderligere et mindre trykskrog placeret over dem. Yderligere to trykskrog d\xc3\xa6kker over klassens torpedorum og styremaskiner. Kombinationen af alle disse trykskrog giver klassen en uovertruffen overlevelsesevne \xe2\x80\x93 selv hvis der g\xc3\xa5r hul p\xc3\xa5 et trykskrog er bes\xc3\xa6tningen i de andre trykskrog sikre og ub\xc3\xa5dene kan stadig sejle.\n_START_SECTION_\nHistorie\n_START_PARAGRAPH_\nTyphoon-klassen blev udviklet under navnet Projekt 941 med kodenavnet Akula (\xd0\x90\xd0\xba\xd1\x83\xd0\xbb\xd0\xb0), der p\xc3\xa5 dansk betyder haj. Klassen bliver sommetider forvekslet med andre undervandsb\xc3\xa5de da Akula ogs\xc3\xa5 er NATO-rapporteringsnavnet for det russiske projekt 971 (Sjtjuka-B (\xd0\xa9\xd1\x83\xd0\xba\xd0\xb0-\xd0\x91) angrebsub\xc3\xa5de._NEWLINE_Seks ub\xc3\xa5de af Typhoon-klassen blev konstrueret. Oprindeligt blev ub\xc3\xa5dene ben\xc3\xa6vnt ved deres pennantnumre. De fire ub\xc3\xa5de der blev overdraget til Ruslands fl\xc3\xa5de efter Sovjetunionens opl\xc3\xb8sning fik senere tildelt navne. Konstruktionen af en syvende ub\xc3\xa5d (TK-210) blev annulleret kort efter s\xc3\xb8s\xc3\xa6ttelsen. Den eneste ub\xc3\xa5d i klassen der er i aktiv tjeneste er Dmitrij Donskoij (TK-208) der fungerer som en testplatform for RSM-56 Bulava (SS-NX-32) missilet der er under udvikling. Arkhangelsk (TK-17) og Severstal (TK-20) er stadig officielt i fl\xc3\xa5dens tal, men er placeret i en reservestatus og alle R-39 missilerne er udfaset. Typhoon-klassen forventes at blive erstattet af Borej-klassen efterh\xc3\xa5nden som de bliver operative._NEWLINE_I 2008 viste National Geographic en dokumentar omkring skrotningen af ub\xc3\xa5den TK-13 i serien "Break It Down". Skrotningen fandt sted i perioden 2007-2009._NEWLINE_I slutningen af december 2008, udtalte en ledende embedsmand i fl\xc3\xa5den af de to ub\xc3\xa5de i reserve ikke ville blive bev\xc3\xa6bnet med det nye Bulava SLBM-system. De kunne dog blive modificeret til at kunne medbringe krydsermissiler, l\xc3\xa6gge miner eller benyttes til specialstyrkeoperationer. I juni 2009, fortalte fl\xc3\xa5dechefen, admiral Vladimir Vysotskij pressen at de to ub\xc3\xa5de ville forblive i fl\xc3\xa5dens tal til mulig restaurering og modernisering. I maj 2010 udtalte fl\xc3\xa5dechefen at Typhoon-klassen ville forblive i tjeneste frem til 2019._NEWLINE_Den sidste af klassen i aktiv tjeneste Dmitrij Donskoij sejlede ned gennem Storeb\xc3\xa6lt 21. juli 2017 for at tilslutte sig en f\xc3\xa6lles kinesisk og russisk fl\xc3\xa5de\xc3\xb8velse i \xc3\x98sters\xc3\xb8en i forbindelse med 100 \xc3\xa5rs-jubil\xc3\xa6et for den russiske fl\xc3\xa5de i Sankt Petersborg.\n_START_SECTION_\nCivil brug\n_START_PARAGRAPH_\nUndervandsfragtfart\xc3\xb8jet var et koncept udviklet af Rubin Designbureauet hvor man fjerner missilsiloerne fra en Typhoon-klasse ub\xc3\xa5d og erstatter omr\xc3\xa5det med et lastrum. Den forventede lastkapacitet forventes at kunne indeholde op til 15.000 tons.\n_START_SECTION_\nPopul\xc3\xa6rkultur\n_START_PARAGRAPH_\nDen formentligt bedst kendte Typhoon-ub\xc3\xa5d i fiktionens verden var R\xc3\xb8de Oktober. Undervandsb\xc3\xa5den var omdrejningspunktet i Tom Clancys roman Jagten p\xc3\xa5 R\xc3\xb8de Oktober samt filmen der er baseret p\xc3\xa5 romanen._NEWLINE_I romanen fremdrives R\xc3\xb8de Oktober et revolutionerende fremdrivningssystem der bestod af to lange r\xc3\xb8r igennem skroget med en form for waterjet-agtig fremdrivning. I filmen blev fremdrivningen omtalt som et magnetohydrodynamisk fremdrivningssystem. I b\xc3\xa5de bogen og filmen blev dette system pr\xc3\xa6senteret som noget n\xc3\xa6r lydl\xc3\xb8st og ub\xc3\xa5den var derfor en perfekt platform for affyring af ballistiske missiler i en flad skudbane mod fjenden hvorved detektionen af missilet kunne begr\xc3\xa6nses til kort tid f\xc3\xb8r detonation._NEWLINE_Filmen viser R\xc3\xb8de Oktober som en opgraderet Typhoon-klasse med et l\xc3\xa6ngere skrog samt et TASS (Den dr\xc3\xa5beformede sf\xc3\xa6re set over skibenes ror).'